b'\n_START_ARTICLE_\nSocialni demokrati\n_START_SECTION_\nUstanovitev\n_START_PARAGRAPH_\nDana\xc5\xa1nja stranka Socialnih demokratov ima svoje za\xc4\x8detke v nekdanji Zvezi komunistov Slovenije (ZKS), kasneje ZKS-SDP (Zveza komunistov Slovenije - Stranka demokrati\xc4\x8dne prenove). Stranka ZKS-SDP se je maja 1993 skupaj z Delavsko stranko, Socialdemokratsko unijo (SDU) in dvema mo\xc4\x8dnima skupinama iz tedanje Socialisti\xc4\x8dne stranke in Demokrati\xc4\x8dne stranke upokojencev (DESUS) na zdru\xc5\xbeitvenem kongresu zdru\xc5\xbeila v Zdru\xc5\xbeeno listo socialnih demokratov (ZLSD). Njen predsednik je postal mag. Janez Kocijan\xc4\x8di\xc4\x8d._NEWLINE_ZLSD je leta 1995 tudi formalno sprejela socialdemokratski program. Stranka se je v naslednjih letih pri\xc4\x8dela anga\xc5\xbeirati v mednarodnih povezavah socialdemokracije kot so Stranka Evropskih Socialistov ter Socialisti\xc4\x8dna internacionala. Leta 2005 je stranka spremenila svoje ime v dana\xc5\xa1njo obliko Socialni demokrati in nadaljuje svoje delovanje v okviru modernih levosredinskih demokrati\xc4\x8dnih gibanj v Evropi.\n_START_SECTION_\nKonec Pahorjeve dobe\n_START_PARAGRAPH_\nNa 8. kongresu SD, ki je potekal 2. junija 2012 v Ko\xc4\x8devju, je Boruta Pahorja v tekmi za predsednika stranke v drugem krogu premagal Igor Luk\xc5\xa1i\xc4\x8d, nekdanji minister za \xc5\xa1olstvo in \xc5\xa1port. Na isti dan je Borut Pahor uradno najavil kandidaturo za predsednika Republike Slovenije in bil na volitvah 2. decembra na polo\xc5\xbeaj tudi izvoljen._NEWLINE_Na volitvah poslancev iz Slovenije v Evropski parlament leta 2014 je stranka z osvojenim enim poslanskim mandatom dosegla bistveno slab\xc5\xa1i rezultat od pri\xc4\x8dakovanega, zaradi \xc4\x8desar je naslednji dan odstopil njen takratni predsednik Igor Luk\xc5\xa1i\xc4\x8d.\n_START_SECTION_\nSpornosti\n_START_PARAGRAPH_\nLeta 2005 je v javnost pri\xc5\xa1lo spoznanje, da stranka Socialnih demokratov domuje v vili Moskovi\xc4\x8d, ki jo je Komunisti\xc4\x8dna partija odvzela Feliksu Moskovi\xc4\x8du, Judu, ki je pre\xc5\xbeivel Holokavst. Desno-sredinska koalicija pod vodstvom SDS je ustanovila komisijo za vrnitev zaplenjene judovske imovine in zahtevala vrnitev vile Moskovi\xc4\x8d judovski skupnosti Slovenije. Zahteva je bila zavrnjena s strani glavne opozicijske stranke, SD._NEWLINE_Stranka SD se deklarira kot naslednica Zveze komunistov.'